ธปท.-สศช.ชี้ศก.ปีนี้โตได้ไม่ต่ำกว่า5%
ธปท.-สศช.ชี้ เศรษฐกิจไทยปีนี้โตไม่ต่ำกว่า 5% เผยตัวเลขส่งออกเดือนพ.ค.ไม่ได้รับผลกระทบมากยังมีคำสั่งซื้อเข้ามาต่อเนื่อง&nbsp;
7 มิ.ย. 2553

ธปท.-สศช.ชี้ เศรษฐกิจไทยปีนี้โตไม่ต่ำกว่า 5% เผยตัวเลขส่งออกเดือนพ.ค.ไม่ได้รับผลกระทบมากยังมีคำสั่งซื้อเข้ามาต่อเนื่อง 
นายอำพน กิตติอำพน เลขาธิการสำนักงานคณะกรรมการพัฒนาการเศรษฐกิจและสังคมแห่งชาติ (สศช.) กล่าวชี้แจงภาพรวมเศรษฐกิจล่าสุดต่อที่ประชุมคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ.2554 ที่มีนายไตรรงค์ สุวรรณคีรี รองนายกรัฐมนตรี เป็นประธานฯว่า อัตราการเจริญเติบโตทางเศรษฐกิจ(จีดีพี) ปีนี้น่าจะจีดีพีน่าจะโตได้ตามกรอบที่คาดไว้ที่ 3.5-4.5% หรือทั้งปียังมีโอกาสโตได้ถึง 6-7% เพราะแนวโน้มการส่งออกยังขยายตัวได้ดีต่อเนื่อง
"แม้ตอนนี้เศรษฐกิจจะได้รับผลกระทบจากปัญหาการเมือง ทำให้เศรษฐกิจในเดือนเม.ย.ชะลอลงบ้าง โดยภาคการท่องเที่ยวจำนวนลดลง ภาคการบริโภคชะลอตัวไปบ้าง และยังมีปัญหาในยุโรปที่อาจจะมากระทบส่งออกในระยะต่อไป แต่เท่าที่ดูตัวเลขผลกระทบที่ออกมาในเดือนเม.ย.ยังมีไม่มาก และยังต้องจับตาดูปัญหายุโรปอย่างระมัดระวัง แต่ยัสศช.ยังมองว่าจีดีพีปีนี้ยังมีโอกาสโตได้มากกว่าที่คาด ทั้งปีไม่น่าจะโตต่ำกว่า 5% หรือมีโอกาสสูงกว่านี้"นายอำพนกล่าว
ด้านนายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) กล่าวชี้แจงต่อที่ประชุมว่า การเติบโตของเศรษฐกิจปีนี้ มีโอกาสโตได้ตามกรอบที่คาดการณ์ไว้ที่ 4.3-5.8% เพราะแม้จะห่วงปัญหาจากยุโรป และสถานการณ์การเมืองทำให้กิจกรรมในช่วง 2 เดือนที่ผ่านมาชะลอไปบ้าง แต่ทิศทางเศรษฐกิจไทยหลังจากนี้ไปยังน่าจะออกมาดีขึ้น เพราะเท่าที่ดูข้อมูลตัวเลขเบื้องต้นในเดือนพ.ค.ปีนี้ ภาคส่งออกซึ่งเป็นหลักสำคัญเศรษฐกิจไม่ได้กระทบมาก สินค้าส่งออกสำคัญ เช่น อิเล็กทรอนิกส์ เครื่องใช้ไฟฟ้า ยานยนต์ ฯลฯ ยังมีคำสั่งซื้อสูงเข้ามาต่อเนื่อง